Post salutacionem. Eddele gestrenge vnde wolmogende here, biszundere gunstige holde gonre, vor vnns is erschenen Margarethe Fridages, vnnse borgerynne, vnnde hefft sick beclaget, so vorhen to mer tiden geschen is, wo dat in vorleden tiden van dem houetmanne vp Wiborch eynem gesellen Thomas Swarten etlike kremerie, so gud alse vp iii[½](c) marck, eren ersten kinderen van zeligen Bartolt van der Heyden erworuen behorende, genamen sii sunder ienighe rede vorwerkinge vnde bauen vorschriuinge des wolgebarenen mannes Knuth Poszen, de Laurentz Fridage, nu erem manne, denne gantzen gelouen to scriuet vmme aldar tokamende vnde fryg mit sulker kremerie vt to stande, welkerer nemynghe haluen wy denne vaken an iuwe herlicheit geschreuen hebben vnnde de frouwe ock vele vnkost darinne gedan hefft, is er vnde eren kinderen vnbatlick gewesen, vnnde dat ere nicht wedderumme erlangen konnen. Worumme bidden wy iuwe h. gantz instendigen vlites gutliken begerende, se der ergenanten frouwen vnde eren kinderen gunstich, forderlick vnde behulpen wesen wille ene sodane genamen kremerie moge wedderkart vnde de schade vpgerichtet werden; dat willen wy vordenen vmme de sulue iuwe h., de wy Gade den heren etc.